[Mes vischin]

Da Boni Koller

Tschertas leschas èn propi stupidas, e las taglias èn seccantas. Ma la cuntrada è bella, ed jau pudess m'imaginar era regenzas anc bler pli malempernaivlas. Mes vischin è in idiot. El è dapertut dad in auter avis che jau, en pli retegna el sias ideas per las sulettas gistas. Mes vischin ha in schluppet, e cur ch'el ha bavì smanatscha el ch'el guarda per urden cun quel. Sch'el sa dess in pau bregia, chattass el tschertamain in pèr umans tessids en moda sumeglianta, cun ils quals el pudess sa metter ensemen en ina gruppa terroristica. Ma quai na fa el betg, pertge ch'el sa ch'il stadi avess insatge encunter. Mes vischin fiss gugent sez la pussanza dal stadi, ma el è memia pultrun per sa laschar eleger en in uffizi politic. El avess tuttavia paucas schanzas, pertge che quels, als quals gustan ses recepts, fissan pli gugent sezs ils schefs da cuschina. Mes vischin è in idiot, ed jau sun in da quels, en ses egls. Domadus essan nus cuntents che l'auter na po betg spidar en la schuppa. Quai vala in pèr francs da taglia, e dal reminent è la cuntrada bella.

Translaziun: Dumenic Andry